Lugupeetud Maarjo Mändmaa

Sotsiaalministeerium

Pöördume teie poole seoses Surma põhjuse tuvastamise seaduse (SPTS) kaasajastamise probleemidega.

SPTS'i kaasajastamine sai alguse 2016. aastal ning 2016-2017 toimetati seadusega päris usinasti. Seejärel tekkis paus. 2021. aasta lõpus pöördus Eesti Patoloogide Selts Sotsiaalministeeriumi terviseala asekantsler Heidi Alaseppa poole, kelle eestvedamisel lubati kaasajastamisega edasi minna. Sisuline tegevus oli lühiajaline ja edasiminek tagasihoidlik. 2022. aastal püüdsid patoloogid koos kohtuarstidega tegevust hoogustada. Lõpuks õnnestus see 2023. aastal, mil Tervise Arengu Instituut koostöös teiste osapooltega (Eesti Perearstide Selts, Eesti Kiirabi Liit, kohaliku omavalituse esindajad jt) korraldas rea koosolekuid, mille tulemusena suudeti teha ära sisuline töö seaduse kaasajastamiseks. 2024. aasta juuniks lubati SoM'i poolt SPTS eelnõud ja seletuskirja (Ingrid Ots-Vaik poolt), et suunata seadusloome edasi Riigikokku. Viimane kirjavahetus SoM`iga on septembrist 2024, kus teavitati, et seaduse eelnõuga tegeleb SoM'i poolt nüüd Nikita Panjuškin. Eesti Patoloogide Selts on pöördunud Nikita Panjuškini poole oktoobris ja novembris 2024, kuid pöördumised on jäänud vastuseta.

Käesolevaks hetkeks oleme juba aastaid sunnitud töötama aegunud Surma põhjuse tuvastamise seadusega, kuigi oleme panustanud palju aega ja ressurssi seaduse kaasajastamise ettevalmistusse. Kogu tegevus on tänaseni tulutu. Olemasolev seadus ei ole ajakohane, takistab adekvaatselt töö tegemist ja ressursside kasutamist.

Palume võimalusel leida lahendus ja inimesed, et kaasajastada SPTS esimesel võimalusel.

Jääme ootama tagasisidet ja selgitust SPTS kaasajastamise seisu ja probleemide lahenduste kohta.

Eesti Patoloogide Selts

Kaarina Ristmägi juhatuse esinaine

Eesti Kohtuarstide Selts

Delia Lepik seltsi esinaine

Eesti Kiirabi Liit

Taavet Reimers

Eesti Erakorralise Meditsiini Arstide Selts

21.01.2025